আজকের এশিয়া কাপ ফাইনালে ফেভারিট কে? সবাই একবাক্যে স্বীকার করে নেবেন অলৌকিক কিছু না-ঘটলে ভারতই এশিয়াসেরা হবে। বাংলাদেশের যে সুযোগ নেই, তা নয়। তবে সম্ভাবনা খুবই কম। কিন্তু খেলাটা তো ক্রিকেট। যা খুশি হতে পারে। যে কেউ ম্যাচটা জিতে নিতে পারে। ভারত জিতলে টি টোয়েন্টি বিশ্বকাপে নামার আগে তাদের আত্মবিশ্বাস বেড়ে যাবে বহুগুণে। 
কিন্তু জ্যোতিষশাস্ত্র যে অন্য কথা বলছে। এশিয়া কাপ জয় ভারতের জন্য মোটেও মঙ্গলজনক নয়। এই টুর্নামেন্ট জিতলে মহেন্দ্র সিংহ ধোনির কপালে খারাপ সময় নাচছে। পদ্মাপারে রবিবার খেতাব জিতলে ঘরের মাঠে অনুষ্ঠিত টি টোয়েন্টি বিশ্বকাপ হাতছাড়া হয়ে যেতে পারে ভারতের। কারণ ধোনি সাফল্যের শিখরে অনেক আগেই পৌঁছে গিয়েছেন। ২০১১-য় ঘরের মাঠে বিশ্বকাপ জিতেছেন। ২০১০,২০১১ ইন্ডিয়ান প্রিমিয়ার লিগ চ্যাম্পিয়ন হয়েছেন। ২০১৩-য় চ্যাম্পিয়ন্স ট্রফি ও ২০১৪-য় চ্যাম্পিয়ন্স লিগ জেতার নজির রয়েছে ধোনির। সেই ধোনির ইদানীং সময়টা ভাল যাচ্ছে না। অস্ট্রেলিয়ার মাটিতে টি টোয়েন্টি সিরিজ ছাড়া কিছুই জিততে পারেননি। ফলে এশিয়া কাপ যদি ভারত জিতে নেয়, তাহলে যে টি টোয়েন্টি বিশ্বকাপ জিতবেই এমন কোনও গ্যারান্টি নেই। বরং ঘরের মাঠে বিশ্বকাপ জেতার সম্ভাবনা কমে যাবে কোহলিদের, বলছে জ্যোতিষশাস্ত্র।